Afrikaanse gemeenskap moet nou nee sê vir Engelse NWU | Maroela Media
Afrikaanse gemeenskap moet nou nee sê vir Engelse NWU
Die Solidariteit Beweging sal volgende week 'n reuseveldtog van stapel stuur waarin die organisasie die Afrikaanse gemeenskap gaan vra om saam te staan om te verhoed dat Engels die voorkeurtaal op die Noordwes-Universiteit (NWU) se Potchefstroom-kampus word.
Maroela Media het vroeër vandeesweek 'n dokument onder oë gehad wat aanvoer Engels moet binnekort die primêre onderrigtaal vir alle voorgraadse, nagraadse en voortgesetteleer-klasse by al die universiteit se kampusse word. Engels moet ook die taal word waarin al die administrasie by die NWU gehanteer word. Die omskakeling moet reeds in 2019 plaasvind.
Die dokument maak wel voorsiening vir lesings wat studente in ander tale kan aflaai, asook tutoriale vergaderings in ander tale, mits die dosente genoegsame kapasiteit het. Engelse klasse kan ook wel darem in kombinasie met Afrikaans aangebied word by regte, opvoedkunde en joernalistiek omdat dit nog professionele vereistes vir die program is.
Parallelmedium-onderrig sal egter in geen klasse vir eerstejaarstudente aangebied word nie om sosiale integrasie te verseker.
Die dokument wat prof. Robert Balfour, die adjunkvisekanselier vir onderrig en leer by die NWU, op 7 Februarie opgestel het, voer in die eerste helfte 'n sterk argument vir veeltaligheid aan.
Dit neem egter daarna 'n skielike wending waarin die kernkenmerke van die voorgestelde taalbeleidskonsep bespreek word deur 'n aanbeveling vir Engels as primêre onderrigmedium te maak. Dit is lynreg in stryd met elke motivering wat vroeër in die dokument vir veeltaligheid aangebied is.
Kort nadat die dokument as besprekingspunt op die agenda van die konvokasie se vergadering vir Vrydag geplaas is, het die NWU 'n mediaverklaring uitgestuur waarin hy weereens bevestig het dat die universiteit tans 'n nuwe taalbeleid ontwikkel, soos elke vyf jaar, en aangekondig dat 'n konsultasieproses oor die nuwe beleid sal volg.
Prof. Dan Kgwadi, vise-kanselier van die NWU. Foto: Nico Strydom/Maroela Media.
In die verklaring gee prof. Dan Kgwadi, die visekanselier van die NWU, die versekering dat die universiteit nie uiteindelik 'n taalbeleid- of -plan sal hê met 'n eentalige taalvoorsiening nie.
Dr. Dirk Hermann, bestuurshoof van die vakbond Solidariteit, wat self 'n oudstudenteraadvoorsitter, raadslid en die uittredende visepresident van die konvokasie van die NWU is, het aan Maroela Media gesê die Afrikaanse gemeenskap is moeg vir herhaaldelike beloftes oor Afrikaans wat net verbreek word.
"Daar word altyd sousies van akkommodering van Afrikaans en mooi prosesse oor 'n aggressiewe Engelse taalbeleid gegooi. Tukkies, Maties en Kovsies het die Afrikaanse gemeenskap van enige naïwiteit gestroop. By die NWU moet ons net eenvoudig nou sê: nee.
"Niks is blykbaar nog finaal nie, maar ons het ook toegang tot die Balfour-dokument gehad. Volgens hierdie dokument moet die universiteit se onderrigtaal, ook op die Potchefstroom-kampus, Engels wees.
"Ons moet nou in ons duisende nee sê. Ons moet die universiteit se konsultasieproses voor 'n groot toets plaas: as tienduisende nee sê, gaan die universiteit steeds vir Engelse onderrig ja sê?
"Indien dit gebeur, kan die hele proses as irrasioneel bewys word. Dit kan die grootste veldtog nog wees," het Hermann gesê.
Volgens hom moet die Afrikaanse gemeenskap ook besef dat dit in 'n baie sterk posisie is om druk op dié universiteit te plaas. 'n Groot deel van die universiteit se inkomste, wat studentegeld, skenkings en bemarkings insluit, kom uit die Afrikaanse gemeenskap.
"Die sprekers van Afrikaans moet die nodige selfvertroue kry om die laaste openbare plek waar Afrikaans nog primêr op tersiêre vlak onderrig word, te verdedig."
Hermann het gesê mense besef dit dikwels nie, maar as 'n universiteit eers verengels, verloor dit ook sy karakter en kultuur. "Volgende sal eise kom vir die dekolonialisering van die kurrikulum, en terwyl niemand nog weet wat dit presies behels nie, word dit gewoonlik deur anargisme vereis. Die studentelewe gaan verdwyn, koshuise se name gaan verander terwyl tradisies sal sneuwel en meer sentralisering sal volg. Die resep is al by ander universiteite getoets."
Hy meen die taalbeleid by die NWU is veel groter as net die universiteit. "Dit gaan nou oor 'n taal wat veg vir die oorlewing van sy akademiese funksie van 'n hoë orde wat oor 'n honderd jaar ontwikkel is. Dit is te duur om net te laat gaan en niemand by die NWU het die reg om dit te vat nie."
Dr. Dirk Hermann, bestuurshoof van Solidariteit. Foto: Reint Dykema.
Hermann het gesê die Solidariteit Beweging sal 'n reuseveldtog van stapel stuur om die oudstudente, studente en Afrikaanssprekendes te mobiliseer om nee vir enige besluit ten koste van Afrikaans by die NWU te stem.
"Die uitkoms van die veldtog sal 'n inset vir die universiteit se konsultasieproses wees. Kom ons gaan dus groot sodat die konsultasieproses met 'n vloed ten gunste van Afrikaans geskik kan word," het Hermann bygevoeg.
Louis Jacobs, woordvoerder vir die NWU, het gesê mense moet daarop let dat die Balfour-dokument slegs 'n gespreksdokument is wat ter tafel gelê is as deel van 'n dinkskrum oor die saak.
"Hierdie inset van die universiteitsbestuurskomitee wat in Maroela Media se besit is, is maar net een van talle insette van alle belangegroepe wat deur die taaltaakspan in ag geneem sal word.
"Ons kan nie kommentaar op die dokument self lewer nie omdat dit bloot 'n gespreksdokument is en daarom nie 'n standpunt van die universiteitsbestuurskomitee verteenwoordig nie," het Jacobs gesê.
Dan Kgwadi Noordwes-Universiteit NWU taalbeleid
Jong kind kritiek ná taxi hom tref
Pa kritiek ná huisroof
Ai dit sal so hartseer wees as dit moet gebeur baie van ons Afrikaans sprekende ouers was so opgewonde om ons kinders NWU toe te neem omdat dit die enigste Univ is wat omgee vir Afrikaans maar lyk my ons is verkeerd. Ek hoop regtig uit my hart uit ons kan NWU behou as Afrikaans Univ. Dit was die beste ervaring wat ons beleef het toe ons my dogter Potch toe neem Jan 2018 as 1ste jaar student en ons kom by winkels aan en die swartmense praat die mooiste Afrikaans en die vriendelikste mense op Aarde dit was so… Lees meer »
Hoe jammer dit ookal mag wees, glo ek dat hierdie optrede te min, te laat is. Die bestuur van die PUK het lankal handdoek ingegooi en ons almal mater is vir altyd verlore. Die liberaliste is aan bewind en steur hulle nie aan ons gespartel nie.
Verander van afrikaans ns engels gaan gebeur. Kyk maar wat het by die ander universiteite gebeur.
Engels het reeds meeste van die inheemse tale van Afrika verswelg. Dit is uit jaloesie wat hulle Afrikaans nou ook wil kelder. Ons moet sterk staan, en n daadwerklike poging aanwend om suiwer Afrikaans in die volksmond te hou. Dit is immers die mooiste taal in die wêreld.